ચોક પાસે દુકાન ધરાવતા રાવજી ગાલાએ મિડ-ડે LOCALને કહ્યું હતું કે ‘આ રસ્તો હકીકતમાં ખૂબ જ મહત્વનો છે, કેમ કે પાસે એક સ્કૂલ અને મંદિર આવેલાં છે. અહીં ચાર રસ્તા ભેગા થતા હોવાથી ચારે બાજુથી વાહનોની અવરજવર હોય છે. આમ છતાં અહીં સિગ્નલની વ્યવસ્થા ન હોવાથી તેમ જ ટ્રાફિક-પોલીસ પણ રસ્તા પર ક્યાંય જોવા મળતો ન હોવાથી આ રસ્તો વાહનચાલકો માટે રામરાજ્ય બની ગયો છે. આથી પ્રશાસને આ વિશે ખાસ ધ્યાન આપવું જરૂરી છે, કેમ કે અહીં એક મહિનામાં નાના-મોટા અકસ્માતના કેટલાય બનાવો અમારી નજરે જોયા છે. આથી સ્પીડ-બ્રેકર સાથે સિગ્નલની પણ વ્યવસ્થા કરવામાં આવે તો અમને ઘણી રાહત મળશે.’